정조 6년 · 목
領議政徐命善曰。七日飯羹特令頒賜。故臣等拜受。不勝慶善矣。其間諸節。一樣平順乎。予曰。好過矣。予今年至望四。始見此慶。惜福之心。常在于中。故日前傳敎。已悉予意矣。命善曰。臣等不勝欽歎矣。予曰。每朔所入。稍待其年長進排。亦何妨乎。命善曰。朔用等節。自是應行之事矣。予曰。以 列聖朝故事言之。則予年不可謂甚多。然於予果是初見之喜也。且非久又有邦慶。則殆同儒生之同年大小科。故每以惜福二字。存着於心矣。命善曰。今番之慶。大小群情。莫不歡悅矣。戶曹判書金華鎭曰。宮房應入節目自有已例。趁今擧行似好矣。予曰。卿等所奏。雖係應行之事。今姑置之。命善曰。禮曹觀象監以藏胎事爲草記。而姑未啓下。何以爲之乎。予曰。草記以後苑精潔處安埋云矣。命善曰。古例則五朔後奉埋於封山。而 先朝乙酉定式後。無此例矣。予曰。草記當下之。依例爲之。命善曰。當以沙器安埋乎。予曰。可矣。予曰。予有欲諭於朝臣者矣。自古戚聯。勿論貴賤。每多因緣交通。貽害朝廷之弊。況以予之否德。若不備加禁抑。則其流之弊。將不可言。故予自卽祚以來。先以禁抑戚里爲務。予之此心。卿等亦必知之矣。當此人心不古。世道日下之時。若使此輩不守本分。廷臣或有相通。則非但貽累於治化。亦豈非朝廷之大可羞恥事耶。予爲此之慮。日前招致昭容之娚於閤外。以若有此弊。當抵極罪之意。申申飭諭。今日登筵諸臣。豈有此慮。而須聽此敎。互相告戒。是予之望也。命善曰。今承聖敎。退各警飭矣。予曰。聞其娚成軾。方帶御營軍校之任云。今則不可使外人相校交。禁將旣是兼大將。卽汰其任。司直李敬懋曰。當依下敎奉行矣。命善曰。誕日不遠。應行之禮。與他年有異。不可不依例擧行矣。予曰。誕日之賀。雖云應行之禮。而 列聖朝以來。設行甚罕。且予心每當此日。益不勝感愴。若聞卿等之言。徒慽予心而已。況與齋日相値。尤無可論矣。命善曰。連年不行。豈不有欠於典禮乎。禮曹判書鄭尙淳曰。臣曹草記。乃是應行之禮。而與齋日相値。故以二十四退行之意仰請矣。命善曰。退行自是前例矣。予曰。俄已下敎。而予非爲例讓也。亦非曰張大也。卿等勿復强聒。以安予心。則是勝於賀矣。命善曰。御極以後。尙不得一番擧行。下情豈不悵缺乎。予曰。儒生入門單子。催促。藝文提學牌去來。亦爲催促。予曰。儒生輩或希望賜第乎。命善曰。賜第無妨矣。予曰。近無賜第之規。且不必以慶科例爲之矣。卿聞書題乎。命善曰。姑未得聞矣。予曰。以纔到天中萬國明。二十韻律爲題。而曾於抄啓文臣課試時。所出之題也。氣像頗好。故今又命題矣。命善曰。果好矣。予曰。古則科題。頻出排律。 肅廟朝。亦以十韻律。命題於大科。而近來廢却矣。間或以排律出題。使之肄習。則亦無妨矣。命善曰。二十韻律。比他科文最難。可爲取得實才之道矣。予曰。入場者似難盡數呈券矣。命善曰。然矣。予曰。戶曹亦有船隻乎。華鎭曰。臣曹本無屬船。故將捉送他船矣。予曰。海西運米。何以爲之乎。命善曰。尙無動靜矣。予曰。擧行與否。當有回報。而尙此無聞。實由於生疏之致矣。予曰。今番事雖緣生疏。爲人則自是好矣。命善曰。然矣。予曰。訓局中旬。何當設行乎。知事具善復曰。來初欲爲擧行矣。命善曰。御營以貿米次船人處。出給五千兩而見失云。此時是前大將所給之物。而兼大將似難準數徵捧矣。予曰。李邦一在營時。有此事乎。命善曰。然矣。予曰。禁將所佩命召及大將牌傳令牌。合爲五顆。金帶必重矣。命善曰。所佩甚多矣。善復曰。古則不佩傳令牌矣。予曰。訓將之言。出於取便之意也。捕將牌本係不輕。佩之當然矣。予曰。守總兩營收米。以錢代捧。果何如。司直鄭民始曰。本營軍餉。只餘三千石。若許代捧。則來頭實無支放之道矣。予曰。守廳事亦可悶。而總廳則以平倉所儲穀。推移用之似好矣。命善曰。自本廳似當有區劃之道矣。予曰。北漢保還。誠一痼弊矣。命善曰。然矣。今以交河言之。所受殆過千餘石。當此歉歲。無以備納。故民人等將欲流散矣。近者招致該吏。問其代捧便否。則以爲待年豐。還作本色爲好云矣。予曰。以錢代捧。則一石價。當至幾何乎。命善曰。畿伯與該守令。從便決定矣。予曰。以錢或他穀代捧。亦是變例。其於收捧之際。能無民弊乎。命善曰。弊之有無。惟在守令之善否矣。予曰。僉議何如。民始曰。若以他穀代捧。則明春必無願受之民。誠難區處矣。命善曰。旣有保主人。仍令分給。則似無難處之端矣。予曰。金奉朝賀祿俸。每有替行之擧。則何不登時變通。而今始狀罷。事涉乖當。故才下問備之敎矣。今此金浦等三守令之狀罷。不先不後。乃在飭敎之後。如有可罷之端。則何不與仁川府使。竝擧狀罷乎。傳敎之翌日。乃有此擧。殆若自上指敎者然。道臣事。誠駭然矣。命善曰。聞三守令或年老病甚。有難當此賑政云矣。予曰。豐德府使則頃日綸音頒布之際。慮其不善擧行。果有飭敎。而道臣狀罷。在於此時。實關後弊。當有責敎矣。命善曰。聞畿伯言。則以日前傳敎中。有身米布蠲減之句。竝與代錢而欲爲蠲減云。當初代捧。已施惠澤。則到今更無可以蠲減者。畿伯之言。誠爲可怪矣。予曰。道臣狀啓。初無各樣米布區別之語。故予果以各樣身米布下敎。而蓋身布只是騎步兵所出。而屬於兵曹。身米則納於弓房。而至於今年。無論弓房營門。皆許以錢代納。而初無納米之事矣。命善曰。畿伯之竝欲蠲減云者。似是誤認而然矣。予曰。然則伊日傳敎中抹去米字。自備局知委也。予曰。向者以守令之不得受由。有所申飭矣。今者守令多有上來云耶。命善曰。或以情病。不得已上來云矣。予曰。若有不卽還官之人。令該曹卽爲草記之意分付也。善復曰。別監朴景興事。旣有手本。勿爲草記。直送秋曹乎。予曰。自刑曹何不捉去乎。左議政李福源曰。該曹不得任意捉去矣。予曰。雖帶別監。法司捉囚後呈單。自是例也。自刑曹直爲捉去也。兵曹判書李命植曰。都城宮墻。每於四季朔巡審。而此時不得修改。姑難擧行矣。予曰。依近例爲之也。命植曰。沈賊捉得將校。當以何窠擧行乎。予曰。來頭如有邊將窠。則卽爲擬入也。命植曰。臣叨重任。且疾難强。亟賜體諒。予曰。卿之筋力。尙甚强健。凡於供職。何慮之有乎。命善曰。然矣。予曰。南山放火時。卿等有誰見之乎。命善曰。臣果聞之。而擧柴巖上云矣。予曰。此罪人移送秋曹。使之勘律也。予曰。卿見北道乎。命善曰。數次往見矣。予曰。卿若進去。則左右相有獨賢之勞矣。江華留守金魯鎭曰。史閣事體自別。而棟宇傾頹。待明春當修改。而有春秋館郎廳然後。可以開庫矣。福源曰。兼春秋中別兼。當下往矣。予曰。明春修改時。更爲稟處也。予曰。三斗米不足爲糊口之資。誰果減此料米乎。民始曰。鱗漢下往本道時。減料云矣。予曰。古則道科或用千數。或用百數。其規不一。而至甲午乙亥。皆用四百。今此四百之數。從近例爲定。且關北不閑鐵箭。故只定百步。關西加以二十步矣。善復曰。北道武技。最善騎蒭矣。予曰。直赴道科。與謁聖直赴。其規無異。兵判出擧條擧行也。予曰。關西試官。何當下去乎。命善曰。明欲辭朝云矣。刑曹判書鄭昌聖曰。御題之不出解題。自是例也。而儒生輩未諳題解。則事甚難矣。予曰。然則當竝書題解矣。昌聖曰。關西赴擧儒生。必當夥然。自京持去試紙。有不足之慮矣。華鎭曰。甲午年以七十卷加送。今亦加數持去。則似無此慮矣。予曰。此數若不足。則許用本道試紙亦無妨。頒紙之際。一依錄名數分給好矣。昌聖曰。科次時預備一張上送。乃是前例。而意外事不可不慮。以數三張上送。似好矣。予曰。此是科規也。一張外留置本道。以待有頉也。昌聖曰。寶鑑事。亦有仰達矣。跋文刪改處。金鍾秀以爲當住城外。可以改撰云。而當改處姑未決定。事甚可悶矣。予曰。只改金鑑句節也。昌聖曰。割付本草。何以爲之乎。予曰。卿從速畢試上來後稟處也。命善曰。監印堂上。又有在京者矣。昌聖曰。沈念祖更爲差下然後。可以行公矣。予曰。今已敍用。而還差後。始可監印乎。昌聖曰。然矣。予曰。沈念祖宥還敍用。皆因金鍾秀勉出之事。可謂以德報怨矣。命植曰。割付本草洗草似好矣。予曰。此草與監印廳本草。竝爲洗之。亦甚便宜。姑置春秋館。以待下敎也。予曰。藝文提學。尙不入來。或有親病而然乎。命善曰。然矣。